## Pravilnik o tajnosti podataka Državnog zavoda za nuklearnu sigurnost

### NN 15/2009 (4.2.2009.), Pravilnik o tajnosti podataka Državnog zavoda za nuklearnu sigurnost

**DRŽAVNI ZAVOD ZA NUKLEARNU
SIGURNOST**

328

Na temelju članka 10. Zakona o tajnosti podataka (»Narodne novine«, broj 79/2007) ravnatelj donosi

PRAVILNIK

O TAJNOSTI PODATAKA DRŽAVNOG ZAVODA ZA NUKLEARNU SIGURNOST

I. OPĆE ODREBE

Članak 1.

Ovim Pravilnikom propisuju se:

– klasificirani i neklasificirani podaci Državnog zavoda za nuklearnu sigurnost (u daljnjem tekstu: Zavod),

– osobe ovlaštene za određivanje klasificiranih podataka i izmjenu ili uklanjanje stupnja tajnosti,

– stupnjevi tajnosti klasificiranih podataka,

– pristup klasificiranim podacima Zavoda.

II. KLASIFICIRANI I NEKLASIFICIRANI PODACI

Članak 2.

Klasificirani podaci su podaci koji imaju određen jedan od stupnjeva tajnosti naveden u odredbama članka 6. i članka 7. ovoga Pravilnika, kao i podaci koje je kao klasificirane Zavodu predala druga država, međunarodna organizacija ili institucija s kojom Zavod surađuje.

Neklasificirani podatak je podatak bez utvrđenog stupnja tajnosti koji se koristi u službene svrhe, kao i podatak koji je Zavodu tako označenog predala druga država, međunarodna organizacija ili institucija s kojom Republika Hrvatska surađuje.

Članak 3.

Podatak u bilo kojem izražajnom obliku koji je na temelju zakona ili podzakonskih propisa određen kao tajni podatak mora se označiti potpunom sigurnosnom oznakom.

Sigurnosnim oznakama označavaju se i svi izvori tajnog podatka kao što su službeni dokumenti, zbirke podataka, nacrti, crteži, skice, pokretne skice (filmovi i videozapisi), zvukovni zapisi, izvješća, obavijest i identitet osobe koja je dala obavijest, obrade i analize prikupljenih saznanja, te spisi o poduzetim mjerama i radnjama, službene zabilješke, izjave, isprave, prijave, planovi operativnih akcija, sigurnosne procjene i rješenja, pomoćne uredske i poslovne knjige i drugi izvori podataka bilo u elektroničkom, elektromagnetskom ili drugom obliku.

Kada se radi o kombinaciji klasificiranih podataka, prilikom označavanja koristi se klasifikacijska oznaka podataka s najvišim stupnjem tajnosti.

III. OSOBE OVLAŠTENE ZA ODREĐIVANJE KLASIFICIRANIH PODATAKA

Članak 4.

Klasificiranje podataka stupnjem tajnosti POVJERLJIVO i OGRANIČENO provodi ravnatelj Zavoda.

IV. STUPNJEVI TAJNOSTI KLASIFICIRANIH PODATAKA

Članak 5.

Stupnjevi tajnosti klasificiranih podataka su:

– POVJERLJIVO

– OGRANIČENO

Članak 6.

Oznakom POVJERLJIVO označavaju se sljedeći podaci:

– registri nuklearnog materijala i posebne opreme,

– registri nuklearnih djelatnosti,

– izvješća Republike Hrvatske Međunarodnoj agenciji za atomsku energiju (IAEA) o primjeni garancija u vezi s Ugovorom o neširenju nuklearnog oružja (Dodatni protokol) o stanju nuklearnog materijala i posebne opreme u mirnodopskim djelatnostima,

– izvješća o provedbi obrambenih priprema Zavoda.

Članak 7.

Oznakom OGRANIČENO označavaju se podaci sadržani u osobnim očevidnicima (dosjeima) državnih dužnosnika i službenika.

Članak 8.

Za podatke označene kao POSLOVNA, BANKOVNA, JAVNOBILJEŽNIČKA, PROFESIONALNA TAJNA ili neka druga vrsta tajne definirane drugim zakonskim i podzakonskim propisima, provode se sve djelatne mjere i postupci kao da se radi o podacima s oznakom OGRANIČENO.

Članak 9.

Za sve klasificirane podatke, neovisno o stupnju tajnosti, vodi se jedinstvena evidencija (urudžbeni zapisnik) s oznakama propisanim u članku 4. Uredbe o načinu označavanja klasificiranih podataka, sadržaju i izgledu uvjerenja o obavljenoj sigurnosnoj provjeri i izjave o postupanju s klasificiranim podacima, osim za podatke koji su zaprimljeni u direktnoj razmjeni s NATO-om i EU-om, za koje se vode izdvojene evidencije.

Članak 10.

Za pristup klasificiranim podacima stupnja tajnosti OGRANIČENO nije potreban certifikat. Pravo pristupa podacima stupnja tajnosti OGRANIČENO i neklasificiranim podacima, koji nastaju u Zavodu, imaju službenici Zavoda kojima je to nužno za obavljanje poslova iz njihova djelokruga, pod uvjetom da je s njima provedeno sigurnosno informiranje.

V. NEKLASIFICIRANI SLUŽBENI PODACI

Članak 11.

Oznakom NEKLASIFICIRANO označavaju se podaci i svi izvori podataka koji se koriste u službene svrhe ako nisu označeni kao POVJERLJIVO ili OGRANIČENO, kao i podatak koji je Republici Hrvatskoj tako označenog predala druga država, međunarodna organizacija ili institucija s kojom Republika Hrvatska surađuje.

U obavljanju poslova iz djelokruga Zavoda, osobni podaci sadržani u zbirkama podataka iz stavka 1. ovoga članka daju se na zahtjev osobe na koju se ti podaci odnose i takvo postupanje ne predstavlja odavanje tajne.

VI. MEĐUNARODNO RAZMJENJIVI PODACI

Članak 12.

Međunarodno razmjenjivi podaci su službeni podaci koji se na temelju međunarodnog ugovora dostavljaju međunarodnoj organizaciji, drugoj državi odnosno državnom tijelu ili se od njih zaprimaju.

Uz podatke iz stavka 1. ovoga članka koji se dostavljaju u inozemstvo mora biti sadržano sljedeće upozorenje: »Ovaj dokument i svi sadržani prilozi mogu se koristiti samo u svrhu za koju su dostavljeni. Primatelj dokumenta vodit će brigu o zaštiti tajnosti podataka sadržanih u dokumentu sukladno vlastitim propisima o zaštiti tajnosti podataka. Dokument i njegov sadržaj ne smije se bez odobrenja Zavoda objavljivati i davati na korištenje drugoj strani. Nakon prestanka potrebe za njegovim korištenjem, a najkasnije u roku od 6 mjeseci dokument se mora uništiti«.

Članak 13.

Službeni dokumenti zaprimljeni od međunarodnih organizacija i drugih država označavaju se obaveznim otiskivanjem sigurnosne oznake u ovisnosti o sadržaju zaprimljenog dokumenta.

Kada je službeni dokument dostavljen drugoj državi, na arhivski primjerak otiskuje se sigurnosna oznaka RAZMIJENJEN PODATAK bez obzira na postojeće sigurnosne oznake na službenom dokumentu.

VII. IZRADA I OZNAČAVANJE SLUŽBENOG DOKUMENTA I DRUGIH PREDMETA

Članak 14.

Službenik Zavoda prilikom izrade službenog dokumenta, sukladno odredbama Uredbe o načinu označavanja klasificiranih podataka, sadržaju i izgledu uvjerenja o obavljenoj sigurnosnoj provjeri i izjave o postupanju s klasificiranim podacima i ovoga Pravilnika, označit će službeni dokument odgovarajućom oznakom stupnja tajnosti.

Službeni dokument s tajnim podacima s oznakom moraju biti naslovljeni na točno određenog primatelja i po imenu i prezimenu te nazivu ustrojstvene jedinice.

Na omotnici u kojoj se dostavljaju službeni dokumenti, u lijevom gornjem uglu upisuje se urudžbeni broj dokumenta i stavlja se pečat. U desnom gornjem uglu omotnice upisuje se oznaka stupnja tajnosti, a ispod toga upisuje se odgovarajuća oznaka načina dostave te oznaka nazivnog vremena dostave. Na sredini omotnice upisuje se naziv i adresa primatelja, a za dokumente s oznakom i ime, te funkcija osobe kojoj se dokument dostavlja.

Upisivanje i zatvaranje omotnice u kojoj se dostavljaju podaci s oznakom stupnja tajnosti obavlja rukovoditelj koji je u potpisu dokumenta ili osoba koju on za to ovlasti, a otvaranje omotnice označene stupnjem tajnosti obavlja rukovoditelj na kojega je dokument naslovljen ili osoba koju on za to ovlasti.

Klasificirani podaci stupnja POVJERLJIVO koji se dostavljaju tijelima na različitim lokacijama spremaju se u dvije neprozirne i čvrste omotnice. Unutarnja omotnica označava se stupnjem tajnosti, evidencijskim brojem, punim nazivom i adresom pošiljatelja i primatelja te službenim pečatom Zavoda. Na vanjsku se omotnicu stavlja naziv i adresa pošiljatelja i primatelja, broj pošiljke u svrhu primopredaje te službeni pečat Zavoda. Vanjska se omotnica ne smije biti označena stupnjem tajnosti niti ukazivati da se radi o tajnim podacima. Na poleđinu unutarnje omotnice stavljaju se tri pečata. Između dviju omotnica prilaže se dostavni list koji nije klasificiran i koji se nakon potpisa primatelja vraća pošiljatelju.

Prilikom dostave između različitih ustrojstvenih jedinica smještenih u istom objektu, dokumenti i podaci koji sadržavaju klasificirane podatke moraju biti zatvoreni u omotnici i označeni potpunom sigurnosnom oznakom.

Članak 15.

Sigurnosne oznake moraju biti jasno i vidljivo otisnute, strojno ili ručno upisane u slučajevima pisane dokumentacije, odnosno pripojene kao privjesak ili naljepnica u slučajevima kada se radi o predmetima koji se moraju označiti, a nisu pisani dokument.

Službeni dokument pripremljen za dostavu, uz oznake propisane Uredbom o načinu označavanja klasificiranih podataka, sadržaju i izgledu uvjerenja o obavljenoj sigurnosnoj provjeri i izjave o postupanju s klasificiranim podacima, na prvoj stranici mora imati upisanu odgovarajuću oznaku načina dostave (teklićem, telefaksom, e-poštom, brzojavno, intranetom ili poštanskom službom).

Članak 16.

Skice, karte, grafikoni i crteži moraju sadržavati potpunu sigurnosnu oznaku ispod kazala, naslova ili oznake mjerila u kojem je izrađena skica, karta, grafikon ili crtež odnosno na odgovarajućem slobodnom mjestu tako da da ne umanjuju svrhovitost i uporabljivost tih prikaza.

Kada su skice, karte, grafikoni ili crteži presavinuti ili umotani, potpuna sigurnosna oznaka mora se pridodati i na tako presavinute ili umotane predmete na način da bude svima jasna i očima čitljiva.

Članak 17.

Zvukovni zapis, analogni ili digitalni, na početku i na kraju mora sadržavati jasno snimljenu izjavu o sigurnosnim oznakama koje su dodjeljene snimljenom materijalu.

Zaštitni pokrov kao integralni dio medija sa zvukovnim zapisom mora imati jasno očima čitljive sigurnosne oznake pripojene kao privjesak ili naljepnica.

Članak 18.

Dokumenti i ostali izvori podataka koji se u tijeku nastave koriste kao pomagalo za uvježbavanje rukovanja s tajnim podacima moraju biti označeni: »(sigurnosna oznaka) – samo za potrebe nastave«.

VIII. OSOBE OVLAŠTENE ZA UKLANJANJE ILI SNIŽAVANJE SIGURNOSNIH OZNAKA S PODATAKA

Članak 19.

Ravnatelj je ovlašten sa službenog podatka ukloniti ili sniziti sve oznake stupnjeva tajnosti.

Zahtjev za uklanjanje ili snižavanje stupnja tajnosti mora biti podnesen ravnatelju u pisanom obliku i mora biti obrazložen.

Ravnatelj donosi odluku o uklanjanju ili snižavanju sigurnosne oznake sa službenog podatka ili o odbijanju zahtjeva, koja se dostavlja podnositelju zahtjeva u roku od 30 dana od podnošenja zahtjeva.

Članak 20.

Neće se ukloniti oznaka stupnja tajnosti sa službenog podatka ako bi to bilo štetno za djelovanje posebnih sigurnosno-tehnoloških sustava Zavoda.

IX. PRIJELAZNE I ZAVRŠNE ODREDBE

Članak 21.

Zavod mora pripremiti sve potrebne štambilje za svoje poslovanje sukladno odredbama Uredbe o načinu označavanja klasificiranih podataka, sadržaju i izgledu uvjerenja o obavljenoj sigurnosnoj provjeri i izjave o postupanju s klasificiranim podacima i ovoga Pravilnika (»POVJERLJIVO«, »OGRANIČENO«, »NEKLASIFICIRANO«, »KOPIJA«, »RAZMIJENJEN PODATAK«, »ISKLJUČIVO«, »ISTJEK ROKA TAJNOSTI«, »ZABRANJENO UMNOŽAVANJE«, »OBVEZAN POVRAT NAKON UVIDA«, »OBJAVLJIVO«), u roku od tri mjeseca od dana stupanja na snagu ovoga Pravilnika.

Članak 22.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/09-01/01

Urbroj: 568-01-08-02

Zagreb, 5. siječnja 2009.

Ravnatelj
Mario Horvatić, v. r.

Pravilnik, NN 15/2009-328